Sysseltinget har samlet massevis af nordjyder til musik, teater og foredrag. Nu bliver det revet ned, og i stedet skal der bygges en musisk skole.

En æra er for alvor forbi i Hjørring, hvor nedrivningsmaskiner de seneste par dage har arbejdet på at rive det historiske spillested Sysseltinget ned. Det var ifølge Vendsyssel Historiske Museum lokale musikere, der i 1976 tog initiativ til at starte Sysseltinget, og siden da er der blevet spillet omkring 2500 koncerter. Mange foreninger havde også til huse i bygningen, og Sysseltinget var samlingssted for teater, foredrag og film. Aktiviteter foregår i Vendelbohus Med tiden blev Sysseltinget dog så medtaget af skimmelsvamp, at det ville være for dyrt at renovere det, og i januar 2011 besluttede Hjørring Kommune at droppe en istandsættelse til 11 millioner kroner. - Det er med blødende hjerte, at vi bliver nødt til at tage den beslutning, sagde den daværende formand for Fritids- og Kulturudvalget, Sven Bertelsen, til TV2 Nord. Sysseltingets aktiviteter blev dengang flyttet til Vendelbohus, og siden da har Sysseltinget ligget øde hen. På grunden skal der nu bygges en musisk skole, som efter planen står klar i slutningen af 2021.